LEGISLAŢIE ÎN DOMENIUL MOBILIZĂRII ŞI AL STĂRII DE RĂZBOI, 

AL PREGĂTIRII POPULAŢIEI ŞI TERITORIULUI PENTRU APĂRARE




LEGISLAŢIE ÎN DOMENIUL MOBILIZĂRII ŞI AL STĂRII DE RĂZBOI, AL PREGĂTIRII POPULAŢIEI ŞI TERITORIULUI PENTRU APĂRARE
I. DEFINIREA RĂZBOIULUI

RĂZBOI: luptă armată între grupuri sociale şi în special între state, considerat ca un fenomen social. Se traduce, în zona de confruntare prin stare de război.

STAREA DE RĂZBOI: stare juridică ce decurge dintr-o declaraţie de război sau dintr-un ultimatum cu declaraţie de război cu anumite condiţii.

SITUAŢIE DE RĂZBOI: situaţia unei regiuni în care beligeranţii se înfruntă fără declaraţie de război
.

„Puterile contractante recunosc că ostilităţile, între ele, nu trebuie să înceapă fără un avertisment prealabil şi fără echivoc, care va fi fie sub forma unei declaraţii de război motivată, fie a unui ultimat cu declaraţie de război condiţionată”
.

        Termenul de război este rareori utilizat în dreptul internaţional. 

         Codul Lieber, purtând numele autorului său, juristul  Francis Lieber, rezultat în urma  iniţiativei din 1863 a preşedintelui Abraham Lincoln, de a stabili o serie de instrucţiuni pentru trupele din războiul de secesiune, constituie prima încercare de a redacta într-un cod, fără valoare de tratat, legile şi cutumele de război.
        În 1868, Declaraţia de la St. Petersburg, prin care li se cerea  statelor să renunţe la armele care produc suferinţe inutile, urmată în 1899 de Conferinţa de pace care a vut loc la Haga,  în cadrul căreia au fost adoptate primele Convenţii de la Haga, stabilesc cadrul pentru legislaţia şi cutumele de război pe uscat şi adaptează principiile Convenţiei de la Geneva din 1864, pentru războiul pe mare.     
          În 1907, tot la Haga, au fost revizuite şi adoptate din nou, Convenţiile din 1899. De atunci, Convenţiile şi Declaraţiile vor începe să  fie semnate. Revizuite şi completate permanent prin protocoale adiţionale, Convenţiile de la Geneva din 1949 şi Convenţiile de al Haga din 1907, care definesc legile şi cutumele de război, alcătuiesc împreună, ansamblul dreptului internaţional umanitar contemporan ale cărui reguli principale, destinate protejării victimelor de război evoluează în paralel cu cele care limitează violenţa, reglementând alegerea şi utilizarea armamentului.     
          Dreptul conflictelor armate constituie o ramură specifică a dreptului internaţional public şi vizează trei domenii specifice:
-dreptul războiului, cunoscut şi ca „dreptul de la Haga”, regrupează ansamblul format de convenţiile de la Haga, dintre care cele mai cunoscute sunt cele din 18 oct. 1907, care conţin, pe de o parte, legile şi cutumele de război terestru şi, pe de altă parte, practica războiului maritim. Aceste texte caută să protejeze combatanţii de efectele cele mai ucigătoare ale războiului şi definesc un anumit număr  de reguli aplicabile în luptă, ca de exemplu interzicerea perfidiei. Regulile care decurg din acestea vizează şi protecţia anumitor bunuri expuse în mod special, aşa cum demonstrează Convenţia de la Haga din 14 mai 1954, referitoare la protecţia bunurilor culturale.

-dreptul umanitar, care înglobează ansamblul format de convenţiile de la Geneva din 12 august 1949 referitoare la răniţi şi bolnavi, la naufragiaţi, prizonieri de război şi victimele războiului.

-dreptul la folosirea armamentului, care rezultă din toate  convenţiile internaţionale care interzic limitarea sau reglementarea folosirii anumitor arme şi muniţii. Sunt interzise armele chimice şi biologice, minele antipersonal, gloanţele dum-dum, armele cu explozie nelocalizabilă, laserele care orbesc. Folosirea armelor incendiare este şi ea reglementată şi limitată doar la atacul obiectivelor militare situate la distanţă sau înafara unei concentraţii de civili. De asemenea, folosirea minelor, altele decât cele antipersonal, rămâne autorizată, cu condiţia de a face în aşa fel încât  să fie luate toate precauţiunile pentru a-i proteja pe civili de efectele lor.    

Dreptul la folosirea armamentului completează instrumentele internaţionale referitoare la dezarmare, cum sunt Tratatul pentru Forţele Convenţionale din Europa (FCE) sau Tratatul START (care îşi încheie valabilitatea la sfârşitul anului 2009) şi Tratatul pentru Limitarea Armelor Strategice (SALT). Aceste instrumente vizează o reducere progresivă a anumitor arme, până la dispariţia lor, în timp ce folosirea armamentelor nu are neapărat ca obiectiv interzicerea totală a unui sau altui tip de armament.

         Dreptul conflictelor armate, al căror domeniu depăşeşte simplul „drept al războiului”, se aplică imediat ce se constată o situaţie de conflict armat, fără să fie necesar să se ştie dacă această situaţie rezultă sau nu din existenţa unei declaraţii prealabile din partea unui sau mai multor state. Este necesar un anumit nivel al violenţei pentru a califica o situaţie drept conflict armat. Dincoace de acest nivel se poate vorbi doar de tulburări sau tensiuni interne. Revoltele, acţiunile izolate şi sporadice şi alte acţiuni similare nu sunt conflicte armate. Dreptul conflictelor armate nu se aplică decât situaţiilor de confict.

          Starea de război antrenează, cel mai ades, o adaptare a legilor naţionale şi aplicarea unor măsuri speciale. 

                                II. LEGISLAŢIE NAŢIONALĂ

1. FINLANDA

        În Finlanda, funcţiile ce-i revin special Preşedintelui ţării sunt stabilite prin Constituţie şi completate printr-o lege, în cazul competenţelor sale în domeniul apărării, de Legea apărării naţionale.

         Capitolul XII al Constituţiei se referă la apărărea naţională. Prin  art.128, comandamentul suprem al forţelor de apărare revine Preşedintelui Finlandei, funcţie pe care o poate transfera altui cetăţean finlandez, numai la propunerea Guvernului. 

       Deciziile referitoare la comandamentul militar sunt hotărâte de Preşedinte, împreună cu un ministru, în conformitate cu dispoziţiile precizatoare stabilite printr-o lege. De asemenea, deciziile referitoare la numirea ofiţerilor sunt stabilite de către Preşedinte, în conformitate cu dispoziţiile unei legi speciale (art.58 al Constituţiei).

      Preşedintele, la propunerea Guvernului, ordonă mobilizarea forţelor de apărare(art.129)
      Dacă Parlamentul nu se află în acel moment în activitate, el trebuie convocat imediat.

      Constituţia  prevede, în textul său, posibilitatea exceptării provizorii de la drepturile fundamentale ale cetăţenilor, impusă în caz de « agresiune armată împotriva Finlandei » sau de « circumstanţe excepţionale asimilate prin lege, datorită gravităţii lor, unei agresiuni armate şi care constituie o ameninţare pentru naţiune » (art.23) şi menţionează în acest sens, limitarea printr-o lege specială, a dreptului de  a părăsi ţara, pentru îndeplinirea obligaţiilor cetăţeneşti în domeniul apărării naţionale. Prin art.127, se legiferează participarea şi contribuţia fiecărui cetăţean la apărarea armată a patriei , ca obligaţie de apărare naţională, de la care o persoană poate fi totuşi absolvită să participe, prin lege,  pentru raţiuni care ţin de convingerile proprii ale cetăţeanului. 
       Constituţia nu se referă în textul său la starea de urgenţă sau de necesitate, dar  prevederile constituţionale sunt completate de o lege special destinată reglementării acestui domeniu, Emergency Powers Act nr.1080/1991 (modificată şi completată prin decretele guvernamentale 198/2000 şi 696/2003), al cărei scop este să protejeze populaţia şi economia naţională, să menţină ordinea legală şi constituţională şi respectarea drepturilor omului şi să apere integritatea teritorială şi independenţa Finlandei, în condiţii de urgenţă.
       Situaţiile în care se aplică această lege sunt enumerate cu mare precizie :
(1) un atac armat împotriva Finlandei, precum şi războiul sau consecinţele războiului;

(2) o violare gravă a integrităţii teritoriale a Finlandei şi o ameninţare cu războiul împotriva Finlandei;

(3)  războiul sau ameninţarea cu războiul între alte ţări şi o criză internaţională gravă care implică ameninţarea cu războiul şi cere acţiuni imediate pentru creşterea capacităţii defensive a Finlandei, precum şi alte condiţii speciale exterioare Finlandei şi care au un efect comparabil,  prezentând un pericol grav pentru fundamentele existenţei şi bunăstării naţionale;

(4) o ameninţare serioasă a traiului populaţiei ori a fundamentelor economiei naţionale, provocată de un import dificil sau întrerupt al combustibililor indispensabili sau al altor forme de energie, al materiilor prime şi bunurilor ori printr-o comparabilă perturbare gravă a comerţului internaţional;
(5) o catastrofă, cu condiţia ca autorităţile să nu poată controla situaţia folosind mijloacele obişnuite.
             În condiţiile stării de urgenţă, Guvernul poate fi autorizat prin decret prezidenţial să facă uz de competenţele sale prevăzute pentru asemenea situaţii. Decretul prezidenţial va fi supus aprobării Parlamentului, care va decide dacă va fi sau nu aplicat întocmai, precum şi perioada de aplicare, eventual prelungirea acesteia. 

           Domeniile de decizie, organizare şi control ale Guvernului, în astfel de condiţii, sunt precis şi detaliat reglementate şi sunt supuse apobării Parlamentului: măsuri de politică financiar-bancară a statului, utilizarea sau suplimentarea rezervelor bugetare, protejarea economiei şi a producţiei de energie a ţării, controlul şi stabilirea nivelului importurilor şi exporturilor de bunuri, controlul şi  stabilirea   producţiei şi a aprovizionării cu bunuri,  a nivelului preţurilor şi plăţilor şi, dacă este necesar în stabilirea preţurilor, chiar şi calitatea bunurilor, controlul şi sabilirea activităţii în construcţii, a nivelului salariilor în sectorul public şi privat, a altor condiţii în relaţiile de muncă, a programului şi siguranţei ocupării locurilor de muncă.          

         Cu deosebită atenţie este reglementată organizarea sistemului naţional în domeniul apărării şi securităţii naţionale, în care Guvernul are competenţe sporite.
        Asigurarea securităţii naţionale prin forţele proprii şi, deci, existenţa unei doctrine militare naţionale, inclusiv sub aspectul componentei strategice, reprezintă calea adoptată de ţările neutre şi nealiniate, între care Suedia, Austria, Elveţia şi Finlanda.
          Mobilizarea cetăţenilor în condiţii de urgenţă, îi revine Guvernului. Pregătirile pentru condiţiile de urgenţă sunt manageriate, controlate şi coordonate de Guvern şi de ministrul responsabil din fiecare domeniu al operaţiunilor. Guvernul, structurile autorităţilor administrative, structurile din mediul de afaceri şi alte structuri ale autorităţii la nivelul municipalităţii, prin mjloacele de care dispun în cadrul planurilor de urgenţă (emergency plans), se ocupă cu prioritate de pregătirea şi urgentarea operaţiunilor şi a altor măsuri necesare. 

        Este impusă, astfel, obligaţia cetăţenilor de a contribui în scopul asigurării personalului necesar realizării scopului acestei legi. În acest sens, angajările se fac doar în posturile care au fost stabilite de către autorităţi. Este reglementat, în detaliu, sistemul naţional pentru asigurarea menţinerii stării de sănătate a populaţiei în condiţiile de urgenţă. 

        Organizării administraţiei îi sunt rezervate câteva secţiuni ale legii.
Secţiunea 25
Guvernul poate ordona unui oficial sau personalului din structura sau serviciile municipalităţii să-şi schimbe locul de muncă sau să îndeplinească alte atribuţii, poate ordona mutarea unui departament sau a unei instituţii şi, în acelaşi timp, restricţionarea dreptului de a demisiona din structura sau serviciile municipalităţii.
        În scopul sporirii protecţiei operaţiunilor, Guvernul decide asupra sarcinilor autorităţilor şi a liniilor de comandă şi control ale apărării civile.   

Secţiunea 25a 

În scopul îmbunătăţirii serviciilor de salvare, printr-un Decret al Guvernului pot fi instituite excepţii de la îndatoririle autorităţilor serviciilor de salvare şi de la liniile de comandă sau control ale apărarii civile.

Secţiunea 26
(1) Guvernul poate emite instrucţiuni privind procedura care trebuie urmată în implementarea ordinelor emise în temeiul acestui act, poate încuviinţa implementarea ordinelor unei autorităţi de stat sau municipale pe care o desemnează şi poate stabili organele de implementare care operează supuse responsabilităţii oficiale, ori să ordone municipalităţilor să stabilească asemenea organe; 

(2) Pentru implementarea ordinelor, Guvernul poate schimba, pentru o anumită perioadă sau pentru moment, limitele cadrului competenţei autorităţilor adiministrative şi ale procedurii pe care acestea o urmează, precum şi restrângerea sau interzicerea desfăşurării îndatoririlor legale ale municipalităţilor.

       Competenţele Guvernului sunt la fel de mari şi în timpul stării de război, când Guvernul poate decide atribuirea responsabilităţilor, inclusiv a celor privind aprovizionarea în această perioadă,  autorităţilor municipale desemnate special.
(3) În cazul războiului, Guvernul poate încredinţa implementarea prevederilor privind starea de război cuprinse în alte acte unei autorităţi a statului sau municipalităţii desemnată de el şi poate stabili organele de implementare supuse responsabilităţii oficiale, ori poate ordona municipalităţilor să stabilească asemenea organe.

Secţiunea 27

(1) Dacă este necesar, din cauza numărului mare de probleme sau pentru un alt motiv, Guvernul poate stabili organe care să analizeze plângerile generate de ordinele emise în temeiul acestui act ori, în caz de război, în temeiul altui act aplicabil în timp de război. În acelaşi timp, Guvernul va emite instrucţiuni împotriva deciziilor acestor organe.

(2) Procedura urmată de aceste organe va fi conformă, în măsura posibilă, cu normele ordinare ale procedurii judiciare.

(3) Preşedintele acestui organ trebuie să aibă studii superioare juridice.

          În timpul pregătirilor economice şi militare, în vederea îndeplinirii sarcinilor oficiale de apărare civilă, Guvernul stabileşte condiţiile rechiziţionării temporare de bunuri, necesare Ministerului Apărării şi ministerului Transporturilor şi Telecomunicaţiilor.

          Pentru implementarea ordinelor sale, Guvernul poate schimba subiectul responsabilităţilor oficiale, sau ordona municipalităţii să înfiinţeze anumite structuri. 
         Guvernul poate da ordin conducerii municipalităţii să înfiinţeze o Comisie pentru urgenţă care să o asiste. Sarcina acestei comisii este de a coordona operaţiunile structurii şi ale autorităţilor municipalităţii, precum şi ale mediului de afaceri şi ale organizaţiilor neguvernamentale. Guvernul va stabili instrucţiuni mai detaliate pentru sarcinile, organizarea şi acţiunile acestei comisii. 

Secţiunea 28

Guvernul poate ordona ca o autoritate executivă municipală să stabilească un comitet de urgenţă pentru a o asista.  Sarcina acestui comitet este aceea de a coordona operaţiunile statului şi ale autorităţilor municipale şi pe cele ale organizaţiilor de afaceri şi neguvernamentale. Guvernul va emite instrucţiuni mai detaliate privind atribuţiile, organizarea şi operaţiunile comitetului. 

Secţiunea 29

Guvernul poate ordona: 

(1) ca alegerile municipale să fie amânate pentru o anumită perioadă sau pentru moment;

(2) consiliului municipal să întrunească cvorumul atunci când sunt prezenţi peste jumătate dintre membri;

(3) convocarea întrunirii consiliului municipal să fie făcută într-un alt moment sau în altă manieră decât cea prevăzută sau decisă;

(4) competenţa consiliului municipal în anumite domenii să fie transferată autorităţilor executive municipale;

(5) competenţa autorităţilor executive municipale în anumite domenii să fie transferată primarului sau altui oficial de rang superior excluzând, cu toate acestea, domeniile în care competenţa consiliului a fost transferată către autorităţile executive municipale în temeiul paragrafului (4).

(6) competenţa organelor în anumite materii să fie transferată preşedintelui acestuia sau unui oficial municipal.

       Această lege completează prevederile Constituţiei referitoare la protecţia constituţională a drepturilor fundamentale sau la alte drepturi ale persoanei care, în condiţiile stării de urgenţă, nu pot fi restricţionate mai mult decât este absolut necesar pentru gestionarea situaţiei.

       În decretele prezidenţiale sau ale Guvernului privind competenţele în stări de urgenţă, întemeiate pe acest act, precum şi cu prilejul implementării acestor competenţe, nimeni nu poate fi supus unor discriminări bazate pe sex, origine, limbă, religiei, convingerilor, stare a sănătăţii, handicap sau alte motive personale, cu excepţia unor motive acceptabile.

        Dreptul la viaţă  şi la integritatea personală, precum şi libertatea religiei sau a convingerilor, protejate la nivel constituţional, nu pot fi restricţionate în temeiul acestui act şi nici nu poate fi supusă vreo persoană unui tratament de natură să-i afecteze demnitatea umană.

         Libertatea de expresie, de întrunire, demonstraţie şi asociere, secretul corespondenţei, telecomunicaţiilor şi a altor mesaje confidenţiale, dreptul de a utiliza propria limbă în faţa autorităţilor şi dreptul la un proces echitabil, protejate constituţional, nu vor fi restrânse în temeiul acestui act, cu excepţia situaţiei unui atac armat împotriva Finlandei şi în timp de război. Libertatea personală nu va fi restrânsă, exceptând situaţiile prevăzute în secţiunile 22, 22a şi 23, referitoare la obligaţia de a contribui la realizarea obiectivelor acestui Act.
        Obligaţiile statului faţă de familiile celor care participă la îndeplinirea sarcinilor în condiţiile stării de urgenţă sau de război sunt prevăzute prin legi speciale de completare, pe baza prevederilor referitoare la dreptul la securitate socială, prevăzut în art.19 al Constituţiei,  care obligă statul finlandez să garanteze fiecărui cetăţean accesul la servicii sociale  şi de sănătate mulţumitoare şi să promoveze sănătatea publică. Statul susţine de asemenea, familiile şi alte persoane care au în grijă copii, pentru ca acestea să aibă posibilitatea de a garanta bunăstarea şi dezvoltarea personală a copiilor. Statul este obligat să favorizeze dreptul fiecărui cetăţean la locuinţă şi să susţină eforturile personale în căutarea unei locuinţe.
2. FRANŢA
       Legislaţia Franţei în domeniul mobilizării şi al stării de război
, al pregătirii populaţiei şi teitoriului pentru apărare îşi are sursa în prevederile constituţionale. 

       Competenţele Preşedintelui Franţei în domeniul apărării sunt prevăzute în Constituţie:

- asigură funcţionarea normală a puterilor publice, precum şi continuitatea statului şi garantează independenţa naţională, integritatea teritorială şi respectarea tratatelor;
- numeşte Primul-ministru şi prezidează Consiliul de Miniştri;
- este şeful armatei şi prezidează Consiliul de apărare şi Consiliul de apărare restrâns;
- face numirile în posturile civile şi militare ale statului;
- negociază şi ratifică tratatele, însă tratatele de pace şi cele referitoare la eventuale modificări ale teritoriului Franţei nu pot fi ratificate  decât  pe baza unei legi.  

       Art.16 prevede că, în situaţiile în care instituţiile ţării, independenţa naţiunii, integritatea teritoriului sau îndeplinirea angajamentelor internaţionale sunt ameninţate de o manieră gravă şi imediată, iar funcţionarea normală a puterilor constituţionale publice este întreruptă, Preşedintele Franţei ia măsurile pe care le impun aceste circumstanţe, după consultarea oficială a preşedinţilor adunărilor parlamentare, precum şi a Consiliului constituţional şi informează naţiunea asupra acestei situaţii, printr-un mesaj.      

      Aceste măsuri trebuie să fie inspirate de voinţa de a asigura puterilor constituţionale publice, în cele mai mici detalii, mijloacele de a-şi îndeplini misiunea. Consiliul constituţional este consultat asupra conţinutului acestor măsuri.

       În aceste circumstanţe, Parlamentul se reuneşte în plen. Adunarea naţională nu poate fi dizolvată pe durata exercitării puterilor excepţionale.

       Conform art. 20 al Constituţiei, Guvernul este cel care hotărăşte şi conduce politica naţiunii şi dispune în domeniul administraţiei şi al forţelor armate.

        Primul-ministru conduce activitatea Guvernului (art.21) şi răspunde de apărarea naţională, asigură aplicarea legislaţiei în domeniu, exercită o putere de reglementare şi, sub rezerva prevederilor art.13, face numiri în funcţii civile şi militare. 
    Primul-ministru poate delega anumite puteri miniştrilor şi  suplineşte Preşedintele în prezidarea comisiilor şi comitetelor superioare ale apărării naţionale.
       Declaraţia de război este aprobată de Parlament (art. 35).
       Guvernul informează Parlamentul asupra deciziei sale de a interveni cu forţe armate în afara ţării, cel mult după trei zile de la declanşarea intervenţiei, precizându-şi obiectivele pe care le urmăreşte. Această informare poate da loc unei dezbateri, care nu este urmată de vot. Prelungirea unei intervenţii armate peste patru luni, este supusă aprobării Parlamentului.
       Conform art.36, starea de asediu este decretată în Consiliul de Miniştri. Prelungirea sa peste 12 zile nu poate fi aprobată decât de Parlament.
       Potrivit prevederilor constituţionale din art.34, sunt reglementate prin lege regulile referitoare la: 

- obligaţiile impuse de apărarea naţională atât cetăţenilor ca persoane cât şi cu privire la bunurile lor,

- garanţiile fundamentale acordate funcţionarilor civili şi militari ai statului.

       Tot prin lege sunt fixate principiile fundamentale ale organizării apărării naţionale, ale liberei administrări a colectivităţilor teritoriale, a competenţelor şi resurselor acestora, etc.
    Prevederile constituţionale referitoare la apărarea naţională sunt completate în Codul Apărării.

     În art. L1111-1 al acestuia, sunt precizate obiectivele  apărării : de a asigura permanent, în orice împrejurare şi împotriva tuturor formelor de agresiune, securitatea şi integritatea teritoriului precum şi viaţa populaţiei. 

        Articolul  L1111-3 precizează că politica de apărare este hotărâtă în Consiliul de Miniştri, deciziile în materie de conducere generală a apărării sunt luate  în Consiliul de apărare, iar deciziile în materie de conducere militară a apărării sunt hotărâte în Consiliul de apărare restrâns. Acestea din urmă vizează în special definirea scopurilor care trebuie atinse, aprobarea planurilor corespunzătoare, repartizarea generală a forţelor între comandaţii şefi şi măsurile destinate evaluării necesarului de forţe.

        Componenţa şi modalităţile de convocare a Consiliului de apărăre sunt stabilite prin decret al Consiliului de Miniştri (art.L1122-1).  Consiliul este format din Preşedintele Franţei, primul-ministru, ministrul Afacerilor externe,  ministrul de Interne, ministrul Apărării, ministrul Economiei şi finanţelor şi, la convocarea Preşedintelui, alţi miniştri sau personalităţi, în funcţie de competenţa acestora. 

       Puterea executivă, în exercitarea atribuţiilor sale constituţionale, ia măsurile necesare pentru a îndeplini obiectivele apărării (Art. L1111-2). 

       Art.L1131-1 se referă la competenţele primului-ministru, care răspunde de apărarea naţională, exercită conducerea generală şi conducerea militară a apărării, ajutat de Secretarul general aflat la conducerea Secretariatului general al apărării naţionale. În această calitate, el formulează directivele generale pentru negocierile referitoare la apărare şi urmăreşte derularea acestor negocieri. El decide pregătirea şi conducerea superioară a operaţiunilor şi asigură coordonarea activităţii în materie de apărare a tuturor departamentelor ministeriale. 
        Fiecare ministru este răspunzător, la rândul său, de pregătirea şi de executarea măsurilor de apărare şi de repartizare a resurselor ce revin departamentului pe care îl conduce : Apărare, Interne (cu ajutorul Comisiei permanente de apărare civilă), Economie, Finanţe şi Industrie (cu ajutorul Comisiei permanente de probleme economice a apărării), Sănătate şi Probleme sociale (asistat de un înalt funcţionar de apărare şi securitate), Afaceri externe şi europene. 


        Potrivit art. L1142-1, ministrul Apărării este responsabil, sub autoritatea primului-ministru, de executarea politicii militare şi, în special, de organizarea, gestionarea, pregătirea şi mobilizarea ansamblului forţelor precum şi de infrastructura militară care le este necesară. Are autoritate asupra forţelor şi serviciilor armatei şi este răspunzător pentru  securitatea lor. 

       Articolul L2121-1 se referă la starea de asediu, care nu poate fi decretată decât în cazul unui  pericol iminent, care rezultă dintr-un război dinafara ţării sau dintr-o insurecţie armată. Prin decret se precizează teritoriul căruia i  se aplică precum şi durata. 

        Odată decretată starea de asediu, puterile a căror autoritate civilă a fost investită cu menţinerea ordinii precum şi poliţia  sunt trecute sub autoritate militară (art. L2121-2).           

        Prevederile referitoare la competenţele prefectului cu privire la localităţi, în timp de război, sunt stabilite în Codul general al colectivităţilor teritoriale (art.L.2124-3 până la 2124-7), el putând să preia anumite măsuri de interes local, în locul primarului.       

        În cadrul organizării teritoriale a apărării,  eforturile civile şi militare de apărare sunt coordonate în zonele comune denumite zone de apărare. În vederea participării forţelor armate la apărarea teritoriului, în fiecare zonă de apărare este plasat un general, sub directa autoritate a statului major al armatei, care îşi exercită responsabilităţile de consilier militar al prefectului zonei de apărare respective, coordonând  mijloacele militare ale celor trei componente ale armatei şi serviciile interarmate care contribuie la apărarea civilă. El este comandantul desemnat pentru zona de apărare. La rândul său,  generalul care comandă jandarmeria din zona de apărare îl asistă pe prefectul zonei în tot ceea ce înseamnă participarea jandarmeriei la misiunile de apărare civilă.
       Organizarea militară teritorială cuprinde o organizare teritorială de apărare comună  pentru armata de uscat, de aer şi de mare, în cadrul căreia forţele armate participă la apărarea teritoriului având o organizare proprie fiecărei componente a armatei şi jandarmeriei (Codul Apărării, art R*1212-1) 

        În armată, pregătirea forţelor ţine de comandamentul organic iar folosirea lor de comandamentul operaţional.(Codul Apărării, art.D1221-1,D1221-2, D1221-3).  

        Marile comandamente responsabile de organizarea operaţională a forţelor sunt conduse de comandanţii şefi, comandanţii superiori sau comandanţii specializaţi. Comandanţii şef, din clipa preluării comandamentului, au totală autoritate asupra forţelor şi mijloacelor militare. Prin prevederile art. L1221-1, sunt investiţi de Guvern, în zona geografică de interes, cu competenţe legate de apărarea civilă în condiţiile prevăzute de lege (art.1142-2 şi 1321-2), de securitatea trupelor şi de folosirea serviciilor, persoanelor şi bunurilor necesare conducerii operaţiunilor şi întreţinerii forţelor. În anumite situaţii, comandantul operaţional poate încredinţa unei alte autorităţi controlul operaţional al forţelor puse sub autoritatea sa, cărora le stabileşte misiunea şi componenţa.       

        În ceea ce priveşte autoritatea în materie de apărare nonmilitară (art.L1311-1), în fiecare zonă de apărare, un înalt funcţionar deţine autoritatea necesară controlării eforturilor nonmilitare prevăzute în vederea apărării, cu respectarea priorităţilor şi a realizării sprijinului reciproc între civili şi militari, în vederea apărării civile şi a securităţii interne a teritoriului. Acest funcţionar civil deţine şi autoritatea necesară de a declara, în cazul ruperii legăturilor de comunicare cu Guvernul, din cauza unei agresiuni interne sau externe, avertizarea prevăzută în art.L2141-2, precum şi măsurile necesare pentru executarea planurilor de apărare internă sau externă.       
        În cadrul participării militare la apărarea şi securitatea civilă, nici o forţă militară nu poate acţiona pe teritoriul Franţei  în scop de apărare şi de securitate civilă, fără o rechiziţionare legală. Prin art.L1321-2 ministrul de Interne primeşte de la ministrul Apărării, pentru dezvoltarea şi punerea în acţiune a mijloacelor sale, susţinerea serviciilor şi a infrastructurii armatei şi, în special, pentru ordinea publică, sprijinul eventual al forţelor militare.

        În zonele în care au loc operaţiuni militare şi la decizia Guvernului, comandamentul militar desemnat în acest scop devine responsabil de ordinea publică şi exercită coordonarea măsurilor de apărare civilă cu operaţiunile militare. În caz de ameninţare asupra unuia sau mai multor echipamente militare de apărare importante, comandamentul militar desemnat în acest scop poate fi însărcinat, prin decret al Consiliului de Miniştri, cu responsabilitatea ordinii publice şi coordonarea măsurilor de apărare civilă, cu măsurile militare de apărare în interiorul unui sau unor sectoare de securitate din jurul acestor echipamente, stabilite  de  Preşedintele Franţei, în Consiliul de apărare. Modul de aplicare a dispoziţiilor acestui articol este stabilit prin decrete ale Consiliului de Miniştri.

       Operatorii publici sau privaţi care exploatează clădiri sau utilizează echipamente, conform art.L1332-1, a căror deteriorare ar risca să scadă substanţial potenţialul de război sau economic, securitatea sau capacitatea de supravieţuire a naţiunii, sunt obligaţi să coopereze pe cheltuiala lor, în condiţiile stabilite în acest capitol, la protejarea acelor clădiri şi echipamente împotriva oricărei ameninţări, mai ales a celor cu caracter terorist. Aceste clădiri şi echipamente sunt stabilite prin autoritate administrativă. 

         Pentru situaţiile de criză a fost dată şi o legislaţie specială, de exemplu,   Hotărârea (INDI068775A) din 27 octombrie 2006, referitoare la măsurile naţionale de urgenţă care vizează garantarea securităţii aprovizionării cu gaz natural în astfel de cazuri. Planul naţional de urgenţă este declanşat la decizia ministrului însărcinat cu energia şi este pus în aplicare în cazul participării ţării la aplicarea măsurilor de urgenţă, situaţie în care autoritatea civilă continuă să-şi exercite atribuţiile sale.             
         În caz de ameninţare, măsurile necesare pentru asigurarea apărării pot fi, conform art. L2141-1 : mobilizarea generală, care pune în aplicare măsuri deja pregătite, sau avertizarea, care constă în anumite măsuri specifice pentru asigurarea libertăţii de acţiune a Guvernului, a reducerii vulnerabilităţii populaţiei sau a echipamentelor principale şi garantarea securităţii operaţiunilor de mobilizare sau de activare a foţelor militare. Mobilizarea generală şi avertizarea sunt hotărâte prin decret  al Consiliului de miniştri.                 

        Ministrul Apărării este însărcinat să transmită şi să notifice ordinul de mobilizare către diversele autorităţi ale statului, civile şi militare (art.L2141-2).

        Mobilizarea poate fi generală sau parţială (art.L2141-4). În caz de mobilizare parţială, persoanele desemnate prin decret al Consiliului de Miniştri sunt convocate prin ordin individul de chemare,  indicându-se fiecăreia  formaţia căreia trebuie să i se alăture şi termenul în care trebuie să o facă. Ordinul de mobilizare parţială poate fi transmis şi prin afişare sau anunţuri publice.

        Când s-a ordonat mobilizare, toţi cei care au obligaţii militare se supun ordinului, oriunde s-ar afla, fără să mai aştepte notificarea prin ordin individual a instrucţiunilor de mobilizare, în caz contrar, putând să fie puşi sub acuzaţia de insubordonare.
        Reglementarea referitoare la funcţionarea consiliului municipal în caz de mobilizare generală este stabilită în Codul general al colectivităţilor teritoriale(art.L.2124-1 şi 2124-2).       

       Serviciul de apărare este destinat să asigure continuitatea activităţii Guvernului, a direcţiilor şi serviciilor statului, a colectivităţilor teritoriale şi a organismelor destinate acestora, precum şi a întreprinderilor şi a întreprinderilor a căror activitate contribuie la apărarea, la securitatea şi la integritatea teritoriului, precum şi la securitatea şi viaţa populaţiei.  Recurgerea la exercitarea funcţiei de apărare este hotărâtă prin lege (Codul Apărării, art. L2151-1).
      Obligaţiile serviciului de apărare se aplică, conf. art.L2151-2 al Codului Apărării, persoanelor în vârstă de cel puţin 18 ani, de naţionalitate franceză, fără naţionalitate sau celor beneficiind de dreptul de azil, precum şi eventualilor resortisanţi ai UE, care desfăşoară una din activităţile care figurează în decretul Consiliului de Miniştri, cu excepţia celor care au primit ordin de încorporare în serviciile militare sau civile.

      Angajatorii persoanelor menţionate mai sus sunt obligaţi să notifice personalului lor, în momentul recrutării, că se află sub regimul serviciului de apărare (Codul Apărării, art.L2151-3).
       În vederea instruirii acestora, autoritatea militară are dreptul fie să ocupe, pentru moment, proprietăţi private, fie să interzică temporar accesul în anumite zone, conform prevederilor decretuui Consiliului de Stat.(art.L2161-1)

        În caz de ameninţare a unei părţi a teritoriului, a unui domeniu al existenţei naţionale sau a unei părţi a populaţiei, prin decrete ale Consiliului de Miniştri se poate dispune, conform art. L2141-3, intrarea imediată în vigoare a dispoziţiilor care permit Guvernului să se pregătească şi să se adapteze în orice moment necesităţilor de apărare, dreptul de a asigura cele necesare  apărării printr-un acord amiabil şi, respectiv, dreptul de rechiziţionare de persoane, bunuri şi servicii precum şi dreptul de a supune controlului şi repartizării, resursele de energie, materii prime, produse industriale şi produse necesare aprovizionării cu alimente şi în acest scop, să impună  persoanelor fizice sau juridice, spre binele lor, restricţiile absolut necesare. Alte dispoziţii referitoare la dreptul de rechiziţionare şi modalităţile de aplicare ale acestuia, precum şi delegarea responsabilităţilor în domeniu,  sunt prevăzute în art. L2211-1, L2211-4, L2211-4 ale Codului Apărării. 

       Rechiziţionării de persoane îi sunt rezervate mai multe articole din Codul Apărării (L2212-1, L2212-2, L2212-3), care precizează că bărbaţii care nu au fost chemaţi pentru serviciul militar sau pentru serviciul de apărare pot fi chemaţi, în astfel de situaţii, individual sau în grup, sub sancţiunile prevăzute de acest capitol al Codului. Înrolarea lor duce la încetarea rechiziţionării, care poate fi temporară sau permanentă.

       Cei rechiziţionaţi, atât bărbaţii cât şi femeile, sunt folosiţi în funcţie de profesia, competenţa sau de aptitudinile lor, începând cu cei mai tineri şi ţinând seama de situaţia familială, fie în posturi separate, fie în administraţie şi serviciile publice, fie în întreprinderi şi servicii care funcţionează în interesul naţiunii. Cei fără obligaţii militare nu pot fi încorporaţi în corpuri speciale. 
       Pensionarii care au lucrat într-un post oarecare al administraţiei de stat, al colectivităţilor teritoriale  sau în întreprinderi, precum şi în serviciile publice, sunt ţinuţi la dispoziţia acestora pe o perioadă de 5 ani de la pensionare, cu condiţia menţinerii condiţiei fizice şi intelectuale normale.

        Aceleaşi dispoziţii se aplică şi rechiziţiilor pentru necesităţile proprii forţelor armate.

        Regulile referitoare  la respectarea restricţiilor impuse de apărarea naţională colectivităţilor teritoriale sunt definite în art. L.1111-7 al Codului general al colectivităţilor teritoriale.

       Strategia de securitate naţională a Franţei, definită în Carta albă, are drept obiectiv preîntâmpinarea a tot ceea ce este susceptibil de a aduce atingere existenţei naţiunii. Ea vizează: 

-apărarea populaţiei şi a teritoriului;

-contribuţia la securitatea europeană şi internaţională;

-apărarea valorilor pactului republican care uneşte toţi cetăţenii statului.
      Securitatea naţională are ca obiectiv reunirea mai multor politici publice: politica de apărare în totalitate, politica de securitate civilă şi politica de securitate internă, pentru tot ceea ce nu ţine de securitatea zilnică şi individuală a persoanelor şi bunurilor, celelalte politici publice care contribuie direct la securitatea naţională, în special, diplomaţia şi politica economică.

       Strategia de securitate naţională a Franţei înglobează, de asemenea, securitatea externă cât şi securitatea internă, mijloacele militare cât şi cele civile, economice sau diplomatice. Ea trebuie să ţină seama de toate fenomenele, riscurile şi ameninţăriile susceptibile de a aduce atingere existenţei naţiunii. Diferitele atingeri posibile aduse securităţii, cum sunt cele care rezultă din iniţiative ostile sau din catastrofe naturale, necesită acelaşi nivel de pregătire şi de rapiditate în reacţie a cetăţenilor.

3. SPANIA

         Legea nr.8/1998 referitoare la  regimul disciplinar al Forţelor Armate din Spania, dă o definiţie a războiului: „Războiul este lupta între state, care are loc numai între combatanţi şi contra obiectivelor militare”(art.1.9.2.).
          Prin art.149, Constituţia Spaniei
 atribuie statului competenţa exclusivă în domeniul apărării şi forţelor armate.

          În capitolul 116 se face referire la: starea de alertă (declarată de Guvern printr-un decret al Consiliului de Miniştri şi aprobat de Congresul Deputaţilor, cu precizarea  teritoriului şi pentru cel mult 15 zile), starea de excepţie (declarată de Guvern printr-un decret al Consiliului de Miniştri şi aprobat de Congresul Deputaţilor, cu precizarea expresă a efectelor acesteia, a teritoriului şi pentru cel mult 30 de zile, care pot fi prelungite prin aceeaşi procedură) şi starea de asediu (declarată de majoritatea absolută a Congresului Deputaţilor, la propunerea Guvernului, cu precizarea condiţiilor, a teritoriului şi a duratei). Declararea acestora nu duce la modificarea responsabilităţilor Guvernului şi ale  structurilor pe care le coordonează, conform Constituţiei. Intrarea în vigoare a uneia dintre cele trei stări  are ca efect o limitare a unor drepturi şi libertăţi ale cetăţenilor şi este  reglementată printr-o lege organică.

          Importanţa Parlamentului în aceste situaţii reiese din prevederea constituţională conform căreia, cât timp ele sunt în vigoare, Congresul nu poate fi dizovat, sau, dacă deja a fost, competenţele sale sunt reluate de Deputăţia permanentă (structură parlamentară pentru situaţii de interimat), iar dacă Parlamenul nu este în sesiune, este automat convocat. 

          Deşi starea de război nu este numită ca atare,  ea apare în textul Constituţiei la enumerarea funcţiilor constituţionale ale Regelui şi în art.15, care precizează că pedeapsa cu moartea se menţine doar pentru legile militare penale pe timp de război.

         În art. 62 şi 63 din Constituţie  se precizează că exercitarea funcţiei de comandant suprem al forţelor armate şi declararea stării de război sau încheierea păcii, aprobată anterior de Parlament, Cortesurile generale, revine Regelui. 

         Conform Constituţiei, Parlamentului îi revin şi alte competenţe în domeniul apărării: aprobarea prealabilă a tratatelor şi convenţiilor cu caracter militar, a legilor referitoare la apărare, controlul acţiunii Guvernului în materie de apărare. 

         În Spania, principiul unităţii jurisdicţionale stă la baza organizării şi funcţionării tribunalelor. Conform principiilor Constituţiei, exercitarea jurisdicţiei militare în domeniul strict limitat al armatei şi în caz de stare de asediu este reglementată prin lege (art.117).

         Guvernul, care exercită atât o putere executivă cât şi una de reglementare, conform Constituţiei (art.97), coordonează politica internă şi externă, administraţia civilă şi militară şi apărarea statului.

         Forţele armate, terestre, ale marinei şi aviaţiei, integrate în Ministerul Apărării, au misiunea de a garanta suveranitatea şi independenţa Spaniei, de a apăra integritatea sa teritorială şi ordinea constituţională. Organizarea  militară este reglementată conf.art.8, prin Legea Apărării Naţionale, nr.5/2005.

         Forţele şi corpurile de securitate naţională, care se află sub autoritatea Guvernului, au ca misiune protejarea liberei exercitări a drepturilor şi libertăţilor, precum şi garantarea securităţii cetăţenilor (art.104din Constituţie). Funcţiile, principiile fundamentale de acţiune şi statutul forţelor şi corpurilor de securitate sunt reglementate prin Legea Apărării Naţionale.

         Toţi spaniolii au dreptul şi datoria de a apăra Spania. Datoria cetăţenilor în caz de risc grav, de catastrofă sau de calamitate publică este reglementată printr-o lege care stabileşte obligaţiile militare ale cetăţenilor spanioli dar şi cazurile de exceptare de la serviciul militar obligatoriu, pentru care, după caz, poate fi impusă o prestaţie socială. (art.30 din Constituţie,)

         Legea Apărării Naţionale reglementează competenţele tuturor structurilor militare subordonate şi consultative prin care statul, conform Constituţiei,  îşi exercită funcţia în domenul apărării.

         Primul-ministru are competenţe concrete în domeniul apărării:
-conduce politica de apărare, determină obiectivele, gestionează situaţiile de criză în care este implicată apărarea şi coordonarea strategică a operaţiunilor militare în caz de uz de forţă;
- exercită autoritatea de control, coordonare şi conducere a acţiunile forţelor armate;
-formulează directivele de apărare naţională, în care sunt stabilite liniile generale de politică de apărare şi direcţiile de dezvoltare a acesteia;
-defineşte şi aprobă marile obiective şi abordările strategice, precum şi directivele pentru negocierile externe pe care le implică apărarea;
-determină aplicărea obiectivelor şi liniilor de bază ale activităţii forţelor armate, atât în plan naţional cât şi în cel al participării în organizaţiile internaţionale din care Spania face parte;
- ordonă misiunile forţelor armate.
        Ministrul Apărării are în competenţă:
- dezvoltarea şi executarea politicii de apărare;
- asistarea Primului-ministru în conducerea strategică a operaţiunilor militare;
- conducerea activităţii forţelor armate, sub autoritatea Primului-ministru;   
- determinarea şi executarea politicii militare;
- conducerea administraţiei militare şi dezvoltarea direcţiilor şi dispoziţiilor regulamentare pe care le adoptă Consiliul de M  iniştri, în calitatea sa de membru al Guvernului;
- exercitarea altor funcţii atribuite prin legislaţia în vigoare.

         În conformitate cu art.1 al Decretului nr.1126/2008, care reglementează structura organică a Ministerului Apărării
, sub coordonarea ministrului Apărării se află următoarele structuri:

Garda Civilă şi Centrul Naţional de Inteligenţă (CNI).

         Legea Apărării Naţionale stabileşte în art.23 că Garda Civilă
 este un institut cu caracter militar cu o dublă subordonare: depinde de Ministrul Apărării în îndeplinirea misiunilor cu caracter militar din care face parte şi de Ministrul de Interne în îndeplinirea funcţiilor ce-i revin prin Legea forţelor şi corpurilor de securitate, nr. 2 din 13.03.1986. De aceea, în art.25, Legea Apărării Naţionale dispune că, în timp de conflict armat şi pe durata rămânerii în vigoare a stării de asediu, acţiunile Gărzii Civile sunt coordonate de Consiliul de Apărare Naţională, depinzând în astfel de cazuri, de  Ministrul Apărării în limitele şi termenii  fixaţi de Primul-ministru.   
         Legea nr.11/2002, defineşte Centrul Naţional de Inteligenţă (CNI)
, ca fiind organismul public responsabil de a-i facilita Primului-ministru informaţiile, analizele, studiile sau propunerile care permit prevenirea şi evitarea oricărui pericol, ameninţare sau agresiune împotriva independenţei sau integrităţii teritoriale a Spaniei, intereselor naţionale şi stabilităţii statului de drept şi instituţiilor sale.
         CNI se înscrie, din punct de vedere organic, între structurile Ministerului Apărării. CNI este structurat într-o Direcţie, un Secretariat general şi unităţile componente. Directorul său are rang de secretar de stat şi este numit prin decret regal, la propunerea ministrului Apărării, ca şi Secretarul general, care are rang de subsecretar.

         Printre atribuţiile CNI se numără:

- coordonarea activităţii diferitelor organisme ale administraţiei care utilizează mijloace sau proceduri de cifru;

- garantarea securitatăţii tehnologiilor informaţiei din acest domeniu; 

- informarea asupra achiziţiilor controlate de material criptologic şi formarea personalului, propriu sau al altor servicii ale Administraţiei, specialişti în acest domeniu, pentru a asigura îndeplinirea corespunzătoare a misiunilor Centrului. 

         În exercitarea funcţiilor sale, ministrul Apărării se bazează şi pe organe auxiliare şi consultative:
-  Consiliul Superior al Armatei Terestre,
-  Consiliul  Superior  al Marinei,
-  Consiliul  Superior al Aviaţiei,
-  Conducerile superioare ale corpurilor comune ale forţelor armate.
        Ca organ de asistenţă imediată al ministrului Apărării Naţionale,  există un Cabinet, având nivel de direcţie generală, iar ca organ de sprijin, consiliere şi asistenţă imediată, Cabinetul tehnic, al cărui director este un general  la nivel de director general.

        Consiliului Naţional de Apărare este organ coordonator, de consiliere şi consultativ al Primului-ministru în domeniul apărării. 

        Consiliul Naţional de Apărare îl informează pe Rege, la propunerea Primului-ministru. Când Regele asistă la reuniunile Consiliului, el îl va prezida.
        Consiliul  asistă Primul-ministru  în managementul conflictelor armate şi gestionarea situaţiilor de criză care implică apărarea, emite informări asupra marilor direcţii ale politicii de apărare şi oferă Guvernului propuneri asupra problemelor legate de apărare care, având legătură cu diferite ministere, necesită o propunere comună.

       Consiliul Naţional de Apărare este compus din: 

- Primului-ministru care îl şi  prezidează,

-Vicepremierii,

-Miniştrii Apărării, Internelor, Afacerilor Externe şi Cooperării,       Economiei şi Finanţelor,

-Şeful Statului Major al Apărării,
-Şefii Statului Major al Armatei Terestre, Marinei şi Aviaţiei,

-Secretarul de Stat  Major al Armatei Terestre, Marinei şi Aviaţiei,

-Secretarul de stat Director al CNI,

-Directorul Cabinetului Primului-ministru.   
         La propunerea Primului-ministru, Consiliul Naţional de Apărare poate funcţiona şi într-o altă formulă, sub denumirea de Consiliu Executiv, având următoarea compenenţă:

-Primul-ministru, care îl şi prezidează,

-Miniştrii Apărării, Internelor, Afacerilor Externe şi Cooperării, 

-Şeful Statului Major al Apărării,

-Secretarul de stat Director al CNI,

-Directorul Cabinetului Primului-ministru.
În funcţie de problemele în discuţie, mai pot fi convocaţi:

-restul membrilor Guvernului,

-alţi membri ai Consiliului,

-alte autorităţi cu sarcini în Administraţia generală a statului,

-autorităţi ale guvernelor locale, sau acele persoane a căror contribuţie se consideră a fi relevantă,

-Comisia interministerială pentru apărare din Ministerul Apărării ca organ de lucru permanent, al cărei regim de funcţionare, organigramă şi funcţii sunt stabilite prin regulament.

         Ministerul Apărării este departamentul Administraţiei generale a statului căruia îi revine, conform Legii Apărării, pregătirea, dezvoltarea şi executarea politicii de apărare hotărâtă prin legi de reglementare de către Guvern şi Administraţia generală a Statului, obţinerea şi gestionarea resurselor umane  şi materiale necesare pentru aceasta, precum şi realizarea  de câte ori este necesar a misiunilor legale care le revin forţelor armate. 

         Înafara organelor structurii de bază a Statului Major al Apărării, Armatei terestre, Marinei şi Aviaţiei, Ministerul Apărării este structurat în următoarele organe superioare şi direcţii:
-Secretariatul de stat al apărării, de care depind următoarele direcţii:

-Direcţia generală de armament şi material, 

-Direcţia generală de infrastructură,
-Direcţia generală pentru probleme economice,

-Subsecretariatul pentru apărare, de care depinde Secretariatul general tehnic.

        Forţele armate, cu cele trei componente, sunt organizate în două structuri: organică, de pregătire a forţelor, şi operativă, pentru realizarea rolului său în misiunile ce-i revin.

        Rolul Şefului Statului Major al Apărării este strâns legat de problemele de strategie militară şi îndeplineşte următoarele funcţii : 

-este consilier militar al Primului-ministru  şi al ministrului Apărării, pe care îi ajută în conducerea strategică a operaţiunilor militare;
-sub autoritatea ministrului Apărării, exercită conducerea structurii operative a forţelor armate şi conducerea strategică a operaţiunilor militare;
-asigură eficienţa operativă a forţelor armate; în acest scop supervizează pregătirea unităţilor de forţă şi le evaluează disponibilitatea operativă;
-propune ministrului Apărării capacităţile militare adecvate pentru executarea politicii militare;
-elaborează şi defineşte strategia militară;
-stabileşte normele de acţiune comună a forţelor armate şi contribuie la definirea normelor de acţiune combinată a forţelor multinaţionale;
-prin delegare de către ministrul Apărării, poate exercita reprezentarea militară naţională în faţa organizaţiilor internaţionale de securitate şi apărare;
- coordonează şefii Statului major ai Armatei Terestre, Marinei şi Aviaţiei, cărora le va da direcţii de orientare în pregătirea forţelor, cu scopul de a asigura eficienţa operativă a forţelor armate.

       Fiecare dintre cele trei componente ale forţelor armate, cu propriul cartier general, îndeplineşte, cu mijloacele specifice fiecăreia, sarcinile ce-i revin prin prevederile Constituţiei.

Legea  nr.5/2005 face precizări detaliate şi în ceea ce priveşte tipul de misiuni pe care le execută forţele armate în domeniul apărării: acţiuni de prevenire a confictelor, de menţinere a păcii, acţiuni în situaţii de criză, şi în acest caz, de răspuns la agresiune. O atenţie specială se acordă exercitării misiunilor în exterior.
Guvernul stabileşte criteriile referitoare la pregătirea şi gestionarea resurselor umane şi materiale în scopuri militare, pentru satisfacerea necesităţilor de apărare naţională în situaţii de gravă ameninţare sau criză, ţinând seama în aplicarea lor, de mecanismele de cooperare şi coordonare existente între diferitele puteri publice.

Consiliul Naţional de Apărare coordonează, în timpul unui conflict armat şi pe durata stării de asediu, rezerva permanentă de resurse.

       Mobilizarea resurselor provenind din rândurile societăţii, în situaţii de ameninţare, se va materializa conform art.30 al Constituţiei şi  art.29 al Legii Apărării Naţionale.
       Încorporarea adiţională a cetăţenilor în scopuri de apărare se bazează pe principiul contribuţiei graduale şi proporţionale cu situaţia de ameninţare căreia trebuie să i se facă faţă, în conformitate cu legea, înlesnindu-se încorporarea rezerviştilor care se consideră că sunt necesari în cadrul forţelor armate.

       Asigurarea resurselor  materiale necesare pentru diverse activităţi de apărare se efectuează prin intermediul organelor interministeriale competente. 

       Rechiziţionarea unor bunuri în zonele considerate de interes pentru apărare, în care se constituie zone de securitate pentru instalaţii militare sau civile, declarate de interes militar, precum şi în zonele în care cerinţele de apărare sau interesul statului consideră  necesar, se poate face cu limitarea unor drepturi asupra bunurilor proprietate ale cetăţenilor ţării sau străini care se aflăîn acele zone, cu respectarea prevederilor legale.

        Legea asupra Carierei militare menţionează, în art.123 alin.1, că procesul de încorporare a rezerviştilor se poate declanşa în acele situaţii de criză în care necesităţile de apărare naţională nu pot fi acoperite cu efectivele de militari profesionişti. Consiliul de Miniştri poate adopta, cu caracter excepţional, măsurile necesare pentru încorporarea în cadrul forţelor armate a rezerviştilor voluntari şi a celor cu disponibilitate specială.

        Dacă Consiliul de Miniştri prevede că nu sunt satisfăcute necesităţile de apărare naţională cu mijloacele prevăzute în alin.1 şi va considera necesară încorporarea unui număr mai mare de efective în cadrul forţelor armate, va solicita aprobarea Congresului Deputaţilor pentru mobilizarea generală a rezerviştilor obligatorii, reunoscându-li-se acestora dreptul la obiecţii din motive de conştiinţă.
      Ţinând seama de evoluţia crizei, de necesităţile de apărare naţională şi  de solicitările, prin convocări repetate, de a apela la rezervişti voluntari, Consiliul de Miniştri, va putea acorda încorporarea rezerviştilor obligatorii, respectând principiul de contribuţie graduală şi proporţională la situaţia căreia trebuie să i se facă faţă.

       Când Consiliul de Miniştri aprobă încorporarea rezerviştilor, va specifica mărimea efectivelor, tipul de rezervişti la care se apelează, locul unde se fac încorporările şi perioada maximă de activare în forţele armate, abilitând creditele speciale care sunt necesare pentru finanţarea costurilor. 

       Subsecretarul pentru apărare va aprobă convocatoarele de acces la condiţia de rezervist voluntar, care se consideră necesare pentru a se realiza pe parcursul anului contingentul de rezervişti voluntari stabilit de Guvern.

       Şi ministrul Apărării poate determina încorporarea rezerviştilor voluntari din rândul celor care şi-au manifestat disponibilitatea de a participa la misiuni în străinătate, în acţiuni ale forţelor armate în colaborare cu instituţii ale statului şi ale administraţiei publice, pentru a proteja securitatea şi bunăstarea cetăţenilor sau pentru a presta servicii în unităţi, centre şi organisme ale Ministerului Apărării.

        Ministrul Apărării este cel care va stabili mijloacele şi procedurile adecvate care vor permite încorporarea  rezerviştilor.
III. LEGISLAŢIA EUROPEANĂ ÎN DOMENIUL 
POLITICII DE SECURITATE ŞI APĂRARE COMUNĂ
       Conform Tratatului privind Uniunea Europeană – TUE (art. J.1.) din 2008, obiectivele Politicii Externe şi de Securitate Comună sunt următoarele: salvgardarea valorilor comune, a intereselor fundamentale şi a independenţei Uniunii; consolidarea securităţii Uniunii şi a statelor membre, sub toate formele; menţinerea păcii şi întărirea securităţii internaţionale, în conformitate cu principiile Cartei Naţiunilor Unite, precum şi cu principiile Actului final de la Helsinki şi obiectivele Cartei de la Paris; promovarea cooperării internaţionale; dezvoltarea şi consolidarea democraţiei şi a statului de drept, precum şi respectarea drepturilor omului şi a libertăţilor fundamentale. 

        Proiectul Tratatului instituind o Constituţie pentru Europa face referiri atât la Politica Externă şi de Securitate Comună (PESC), cât şi la Politica de Securitate şi Apărare Comună (PESA), ca parte integrantă a PESC. 
        Tratatul de stabilire a unei Constituţii Europene, referindu-se la Politica de Securitate şi Apărare Comună, precizează că sarcinile în cadrul cărora UE poate folosi mijloacele militare şi civile pot fi operaţiile întrunite de dezarmare, sarcini umanitare şi de salvare, consiliere militară şi de asistenţă, sarcini de prevenire a conflictelor şi de menţinere a păcii, sarcini ale forţelor combatante în managementul crizelor, inclusiv de impunere a păcii şi de stabilitate postconflict.

        Proiectul Constituţiei Europene conţine prevederi distincte cu privire la acţiunile externe ale Uniunii Europene (Titlul V). Acestea din urmă cuprind o serie de elemente interdependente, între care: politica comercială comună; politica externă comună; politica comună de securitate şi apărare; dezvoltarea cooperării; asistenţa umanitară. 

        Proiectul Constituţiei Europene aduce şi cinci elemente de noutate importante în sfera Politicii de Securitate şi Apărare Comune: extinderea misiunilor Petersberg şi la operaţiuni comune de dezarmare, misiuni de salvare şi umanitare, servicii de asistenţă şi consultanţă militare, misiuni de prevenire a conflictelor şi de menţinere a păcii, misiuni ale forţelor combatante de management al crizelor, incluzând impunerea păcii şi stabilizarea postconflict.; decizia înfiinţării unei Agenţii Europene privitoare la Armamente, Cercetare şi Capacităţi Militare; aplicarea cooperării structurate la misiunile internaţionale; posibilitatea cooperării mai strânse a statelor Uniunii în sfera apărării reciproce; introducerea unei clauze de solidaritate pentru cazurile producerii unor atacuri teroriste şi a unor dezastre naturale sau produse de om.
       Prin Constituţia Europeană se prevede explicit posibilitatea participării Uniunii Europene la misiuni civile sau militare de menţinere a păcii, prevenire a conflictelor şi întărire a securităţii internaţionale înafara graniţelor Uniunii Europene, abordare care, la rândul său, este pe deplin consonantă cu conceptul strategic şi iniţiativa UE privitoare la „Europa extinsă-noua vecinătate”. 
� Glossaire interarmées des termes et expressions relatifs à l’emploi opérationnel des forces, septembre 1999, în Dicţionar explicativ online � HYPERLINK "http://www.dictionar.1web.ro/add_def.php" ��http://www.dictionar.1web.ro�





�  A III-a Convenţie de la Haga, din 18 octombrie 1907, referitoare  la deschiderea ostilităţilor, art. 1. în Dicţionar explicativ online  � HYPERLINK "http://www.dictionar.1web.ro" ��http://www.dictionar.1web.ro�








� � HYPERLINK "http://www.finlex.fi/en/laki/kaannokset/" ��http://www.finlex.fi/en/laki/kaannokset/�








�   � HYPERLINK "http://www.legifrance.gouv.fr" ��http://www.legifrance.gouv.fr�,  � HYPERLINK "http://www.defense.gouv.fr/" ��http://www.defense.gouv.fr/�,


    � HYPERLINK "http://lannuaire.service-public.fr/services_nationaux/administration-centrale-ou-ministere" ��http://lannuaire.service-public.fr/services_nationaux/administration-centrale-ou-ministere�,


    � HYPERLINK "http://lessites.service-public.fr" ��http://lessites.service-public.fr�, � HYPERLINK "http://www.service-public.fr/" ��http://www.service-public.fr/�.








� � HYPERLINK "http://www.boe.es" ��http://www.boe.es�, 


  -Libro del reservistas voluntario : � HYPERLINK "http://www.soldados.com/reservistas   " ��http://www.soldados.com/reservistas   �                               � HYPERLINK "   - http://www.mde.es/Organgrama/organigrama_ministra_defensa.pdf" ��   - http://www.mde.es/Organgrama/organigrama_ministra_defensa.pdf� 


� � HYPERLINK "http://www.mde.es/Organigrama/org_ministro_de_defensa.html" ��http://www.mde.es/Organigrama/org_ministro_de_defensa.html�  


� www.guardiacivil.org


� www.cni.es

